Verejná výzva na predkladanie žiadostí o poskytnutie dotácie na prípravu   projektov
 na účely obrany v rámci Európskej obrannej agentúry a NATO – PPEDA 2011

Ministerstvo obrany Slovenskej republiky (ďalej len „ministerstvo“) v súlade s zákonom
č. 435/2010 Z. z. o poskytovaní dotácií v pôsobnosti Ministerstva obrany Slovenskej republiky (ďalej len „zákon č. 435/2010 Z. z.“)

v y h l a s u j e

verejnú výzvu na predkladanie žiadostí o poskytnutie dotácie na prípravu   projektov 
na účely obrany v rámci Európskej obrannej agentúry  a NATO 
 podľa § 2 písm. k) zákona č. 435/2010 Z. z.

Označenie výzvy:                                       PPEDA 2011

Cieľ verejnej výzvy

Hlavným cieľom verejnej výzvy je zvýšiť účasť slovenských subjektov v budovaní Európskej obrannej technologickej a priemyslovej základne predovšetkým prostredníctvom podpory prípravy projektov obranného výskumu, ako aj aktívnou účasťou slovenských pracovníkov výskumu na aktivitách Európskej obrannej agentúry (ďalej len „EDA“) a Organizácie NATO pre výskum a technológie (ďalej len „RTO NATO“). 

VECNÉ ZAMERANIE VÝZVY – OPRÁVNENÉ PROJEKTY

Predmetom poskytnutia dotácie je financovanie nákladov projektu dotácie, vynaložených žiadateľom v roku 2011, na prípravu projektov výskumu na účely obrany v rámci EDA, plniacich prioritné ciele Európskeho obranného výskumu, prípravu projektov výskumu v rámci RTO NATO a na zabezpečenie účasti zamestnancov žiadateľa na s tým súvisiacich aktivitách EDA a RTO NATO. 

Zameranie projektov v rámci EDA musí byť v súlade s prioritnými cieľmi obranného výskumu Európskej stratégie obranného výskumu (EDRTS). Zameranie projektov v rámci RTO NATO musí byť v súlade s Dlhodobými požiadavkami na spôsobilosti (Long term capability requirements – LTCRs).

V prípade projektov v rámci skupín CapTech EDA musí byť výsledkom prípravy projektu zámer  projektu (Outline description – OD) a návrh dohody o projekte (Project agreement- PA). Na projekte sa musia podieľať minimálne tri členské štáty EDA.

V prípade projektov v rámci RTO NATO musí byť výsledkom prípravy projektu zámer projektu (Terms of reference – ToR) a program prác (Programme of work – PoW). Na projekte sa musia podieľať minimálne štyri členské štáty NATO.

Dokumenty OD, PA, ToR a PoW sa predkladajú v slovenskom a anglickom jazyku v predpísanej forme.

OPRÁVNENÍ ŽIADATELIA

Oprávneným žiadateľom  o dotáciu na účely podľa § 2 písm. k) zákona č. 435/2010 Z. z. je žiadateľ uvedený v § 3 ods. 1 písm. f) zákona č. 435/2010 Z. z.

ŠPECIFICKÉ PODMIENKY VEREJNEJ VÝZVY

1.  Disponibilný  objem finančných prostriedkov určený na žiadosti podané v tejto výzve je 80 000,- €. 

2.  Najvyššia výška jednej dotácie je 15 000,- €  na  jednu žiadosť. Najnižšia  výška jednej dotácie je 1000,- €. 

3.  Pre žiadateľa – podnikateľský subjekt má dotácia charakter minimálnej pomoci (de minimis) podľa nariadenia Komisie (ES) č. 1998/2006 z 15.decembra 2006 o uplatňovaní článkov 87 a 88 Zmluvy o založení ES na pomoc de minimis (Ú. v. L 379, 28.12.2006). Pred poskytnutím minimálnej pomoci žiadateľ o dotáciu predloží čestné vyhlásenie v písomnej podobe o všetkej minimálnej pomoci prijatej počas predchádzajúcich dvoch fiškálnych rokov a počas prebiehajúceho fiškálneho roku. Minimálna pomoc v priebehu akéhokoľvek obdobia troch fiškálnych rokov nesmie prekročiť v prepočte súhrnne 200 000 EUR pre jedného žiadateľa. Dotáciu môže dostať len žiadateľ - podnikateľský subjekt ktorý sa nenachádza v ťažkostiach, pričom pri posudzovaní tejto okolnosti sa riadi ods. 10 a 11 Usmernenia spoločenstva o štátnej pomoci Ú. V. EÚ C 244, 1.10.2004, s. 2. Žiadateľ – podnikateľský subjekt predloží spoločne so žiadosťou čestné prehlásenie o tom, že sa nenachádza v ťažkostiach. 

4.  Oprávnenými nákladmi projektu dotácie sú priame náklady na mzdy a ostatné osobné náklady vrátane nákladov na zdravotné a sociálne poistenie, náklady na tuzemské a zahraničné pracovné cesty do výšky, na ktorú vzniká nárok podľa zákona č. 283/2002 Z. z. o cestovných náhradách v znení neskorších predpisov, náklady na organizovanie seminárov a ďalších pracovných stretnutí, náklady na materiál, energie, vodné , stočné a komunikácie priamo súvisiace s projektom dotácie. Žiadateľ je povinný sa riadiť pri príprave projektu dotácie podmienkami použitia poskytnutých finančných prostriedkov dotácie na výskum a vývoj uvedenými v prílohe 3 tejto výzvy.

5.  Podmienkou poskytnutia dotácie je predloženie žiadosti podľa § 4 ods. 3 zákona č. 435/2010 Z. z. Formulár žiadosti v elektronickej podobe je príloha 4 tejto výzvy.

Trvanie výzvy

Dátum vyhlásenia výzvy je 31. januára 2011, dátum ukončenia výzvy je 31. marca 2011 do 12:00 hod.

Podanie žiadosti

Jeden podpísaný originál žiadosti v listinnom vyhotovení doručí žiadateľ do stanoveného termínu ukončenia výzvy na  ministerstvo alebo odošle poštou s dátumom odoslania najneskôr 31. marca 2011 na adresu:       „Ministerstvo obrany Slovenskej republiky
                                 SEOPMZ/OdV/oddOVaT
                                 Kutuzovova 8
                                 832 47 Bratislava“
V ľavom hornom rohu napísať „Neotvárať  -  Výzva PPEDA 2011“
                        
Spôsob odstraňovania formálnych nedostatkov

Ak žiadosť o poskytnutie dotácie nespĺňa náležitosti podľa zákona č. 435/2010 Z. z. žiadateľ sa písomne listovou zásielkou, faxom alebo elektronicky vyzve, aby do piatich pracovných dní od doručenia výzvy odstránil zistené nedostatky. Ak tak žiadateľ neurobí, Ministerstvo Slovenskej republiky takúto žiadosť v súlade s § 8 ods. 2 zákona č. 435/2010 Z. z. nebude posudzovať.

Vyhodnocovanie žiadosti

Vyhodnotenie žiadosti sa vykoná v súlade s postupom uvedeným vo výnose ministerstva z  25. januára 2011 č. SEOPMVL-34-3/2011-OdL, ktorým sa ustanovujú podrobnosti o zložení komisie, rozhodovaní komisie, organizácii práce, postupe komisie pri vyhodnocovaní žiadostí o poskytnutie dotácie a kritériá na vyhodnocovanie žiadostí o poskytnutie dotácie, v termíne do 30 dní po uzatvorení výzvy. Kritériá na vyhodnocovanie žiadosti o poskytnutie dotácie sú uvedené v Prílohe 1.

Zverejnenie žiadostí

Všetky schválené a neschválené žiadosti zverejní ministerstvo v súlade s § 6 ods. 1 písm. d) a e) zákona č. 435/2010 Z. z. na internetovej stránke ministerstva www.mosr.sk .    

Zloženie komisie na vyhodnocovanie Žiadostí

Komisia na vyhodnocovanie žiadostí o poskytnutie dotácie na účely podľa § 2 písm. e)  až  k) zákona č. 435/2010 Z. z. bola ministrom obrany Slovenskej republiky vymenovaná v tomto zložení:

Predseda komisie: 	Ing. Róbert Radič - generálny riaditeľ SEOPMZ-NRpV, dočasne preložený
Členovia komisie:	Ing. Ľubomír Háberl - poradca ministra obrany Slovenskej republiky
                              	Ing. Miloslav Ivančík - vedúci oddelenia spolupráce s CNAD a EDA, OdV SEOPMZ MO SR
                               	Ing. Boris Pittner - riaditeľ odboru bezpečnostnej a obrannej politiky, SEOPMVL MO SR
                               	Pplk. Ing. Radoslav Masnica - odborný radca oddelenia rozvoja KIS, OdKIS SEOPMZ MO SR
                              	Mgr. Igor Schweizer - generálny štátna radca, riaditeľ oddelenia podporných činností SÚMO
                               	Pplk. gšt. Marián Kurilla, PhD.  - vojenský poradca kancelárie ministra obrany Slovenskej republiky
Tajomník komisie:  	Ing. Jaroslav Kuča - hlavný štátny radca, oddelenie obranného výskumu a technológií, OdV SEOPMZ MO SR

Poskytnutie dotácie

Ministerstvo uzavrie so žiadateľom zmluvu o poskytnutí dotácie po schválení jeho žiadosti o dotáciu. Vzor zmluvy o poskytnutí dotácie je uvedený v Prílohe 2.  

Prílohy výzvy:

1.	Kritériá na vyhodnocovanie žiadosti o poskytnutie dotácie
2.	Vzor zmluvy o poskytnutí dotácie
3.	Podmienky použitia poskytnutých finančných prostriedkov dotácie na výskum a vývoj
4.	Žiadosť o poskytnutie dotácie